9 Le hoja re tseba hore bahlanka ba Molimo ba tla hlaseloa, sena ha se etse hore re tšoenyehe ho tlōla tekanyo. Ho e-na le hoo, ha rea ameha haholo ka ho pholoha ha rōna, empa re amehile ka hore lebitso la Jehova le halaletsoe le hore ho tlosoe qoso bobusing ba hae. Ha e le hantle, ka makhetlo a fetang 60 Jehova o ile a re: “Le tla lokela ho tseba hore ke ’na Jehova.” (Ezek. 6:7; sheba mongolo o botlaaseng ba leqephe ho NW.) Kahoo, re lebeletse ka tjantjello e khōlō ho bona ha karolo eo e ikhethang ea boprofeta ba Ezekiele e phethahala, re tšepile hore “Jehova o tseba ho lopolla batho ba boinehelo ba bomolimo tekong.” (2 Pet. 2:9) Pele nako eo e fihla, re batla ho sebelisa monyetla o mong le o mong oo re nang le oona ho matlafatsa tumelo ea rōna e le hore re tle re tsebe ho tšepahala ho Jehova ho sa tsotellehe hore na re thulana le liteko tsa mofuta ofe. Re lokela ho etsa’ng? Re lokela ho rapela, ho ithuta Lentsoe la Molimo, re thuise ka lona re be re bolelle ba bang molaetsa oa ’Muso. Ha re etsa joalo, re tla etsa hore tšepo eo re nang le eona ea ho fumana bophelo bo sa feleng e be matla joaloka “ankora.”—Baheb. 6:19; Pes. 25:21.